ΓΡΑΠΤΗ ΕΡΩΤΗΣΗ E-1283/97 υποβολή: Hiltrud Breyer (V) προς την Επιτροπή (11 Απριλίου 1997)

Θέμα: Αναζήτηση χώρων οριστικής ταφής πυρηνικών αποβλήτων στο ανατολικό Βέλγιο και στη Λοραίνη

Εδώ και αρκετά χρόνια το Βέλγιο αναζητεί κατάλληλο χώρο για την οριστική ταφή πυρηνικών αποβλήτων, κατά τα φαινόμενα, χαμηλής ραδιενέργειας. Το σχέδιο για την πρώτη επιλογή του χώρου ταφής των αποβλήτων στο Arnel (ανατολικό Βέλγιο) αναβλήθηκε μετά από έντονες διαμαρτυρίες του πληθυσμού από όλες τις πλευρές των συνόρων. Σύμφωνα με πληροφορίες του Τύπου, ο νέος χώρος ταφής πυρηνικών αποβλήτων ενδέχεται να είναι στο Bovigny. Ταυτόχρονα γνωστοποιήθηκε (εφημερίδα «Rheinpfalz» της 4ης Μαρτίου 1997) ότι και στη Λοραίνη πρόκειται να δημιουργηθούν εγκαταστάσεις οριστικής ταφής πυρηνικών αποβλήτων, που στην περίπτωση αυτή θα είναι υψηλής ραδιενέργειας. Προς το σκοπό αυτό, έχει ήδη αρχίσει η διαδικασία νομικής και διοικητικής κατοχύρωσης του σχεδίου. Στο πλαίσιο αυτό, μπορεί να αναφέρει η Επιτροπή:

1. Σε ποιά πορίσματα έχει καταλήξει η Επιτροπή σχετικά με την αναζήτηση χώρων οριστικής ταφής πυρηνικών αποβλήτων στις γειτονικές χώρες του Βελγίου και της Γαλλίας;

2. Ποιές ουσίες και σε ποιές ποσότητες πρόκειται να ταφούν οριστικά στους καθορισμένους χώρους στο Βέλγιο και στη Γαλλία;

3. Γνωρίζει η Επιτροπή ποιές προδιαγραφές εφαρμόζουν οι βελγικές και οι γαλλικές αρχές όσον αφορά τις απαιτήσεις στις περιοχές αυτές και τις τεχνικές εγκαταστάσεις των χώρων οριστικής ταφής πυρηνικών αποβλήτων, και πώς τις αξιολογεί;

Απάντηση της κ. Bjerregaard εξ ονόματος της Επιτροπής (27 Μαΐου 1997)

1 Το Βέλγιο προτίθεται να εναποθέσει τα μακρόβια και θερμογόνα κατάλοιπά του σε στρώμα αργίλου βάθους 200 μέτρων κάτω από την πυρηνική θέση Mol. Οι υπόγειες ερευνητικές εγκαταστάσεις HADES της θέσης χρησιμοποιούνται για τη μελέτη της καταλληλότητας του γεωλογικού σχηματισμού. Για τα βραχύβια κατάλοιπα προβλέπεται ως επιλογή η εναπόθεση στην επιφάνεια. Είχαν επιλεγεί 98 χώροι σε 47 δήμους, αλλά όλοι οι δήμοι αντιτάχθηκαν σε ενδεχόμενη κατασκευή χώρου εναπόθεσης. Η Βελγική Υπηρεσία Διαχείρησης Ραδιενεργών Καταλοίπων εξετάζει τώρα πρόσθετους χώρους που θα είναι ενδεχομένως κατάλληλοι για μακροχρόνια αποθήκευση.

Η Γαλλία χρησιμοποιεί ως εγκαταστάσεις εναπόθεσης το Κέντρο της Aube για τα βραχύβια ραδιενεργά κατάλοιπα. Για τα μακρόβια και θερμογόνα κατάλοιπα, καθιερώθηκε διαδικασία εντοπισμού χώρου ταφής, σύμφωνα με το νόμο του Δεκεμβρίου του 1991 για τα πυρηνικά κατάλοιπα, η οποία οδήγησε στην επιλογή τεσσάρων κατάλληλων χώρων για υπόγεια ταφή που βρίσκονται στις περιοχές Gard, Haute Meuse, Meuse και Vienne. Σε τρείς από αυτούς τους χώρους, σχεδιάστηκαν υπόγεια εργαστήρια για να ερευνήσουν την καταλληλότητα των γεωλογικών σχηματισμών. Το 1996 υπεβλήθησαν στις αρχές αιτήσεις διευθέτησης του χώρου για την κατασκευή των εν λόγω μη πυρηνικών εγκαταστάσεων. Οι δημόσιες ακροάσεις θα αποτελέσουν τμήμα της διαδικασίας χορήγησης άδειας. Η Υπηρεσία Διαχείρησης Ραδιενεργών Καταλοίπων αναμένεται να υποβάλει έκθεση για την καταλληλότητα των χώρων το 2006.

2. Ο υπολογισμός της χωρητικότητας των εκάστοτε εγκαταστάσεων για την εναπόθεση υλικών αποτελεί θέμα εθνικής πολιτικής.

3. Η Επιτροπή είναι καλά πληροφορημένη από τις μόνιμες επιτροπές της για τις διαδικασίες επιλογής χώρων ταφής στο Βέλγιο και τη Γαλλία. Επιπροσθέτως, έως ότου καταρτισθούν οριστικά σχέδια, ισχύουν οι διατάξεις της Συνθήκης περί ιδρύσεως της Ευρωπαϊκής Κοινότητας Ατομικής Ενέργειας και ειδικότερα το άρθρο 37 και οι οδηγίες για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες (96/29/Ευρατόμ ((ΕΕ L 159 της 29.6.1996 ))), για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα (92/3/Ευρατόμ ((ΕΕ L 35 της 12.2.1992 ))) και για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον (85/337/ΕΟΚ ((ΕΕ L 175 της 5.7.1985 ))).